|  |
| --- |
| **Mat. 20:1-16****“Almal ontvang dieselfde volkome verlossing.”***Andries Burger, GK Pinetown, 28 Februarie 2021* |

*Sing:* *Lied 197:1; Ps. 33:1,11(T); “Die liefde van Jesus is wonderbaar!”; Lied 585:2, 3 “Vrede”*

Ons het die afgelope tyd gefokus op hoe Jesus leer ons in die koninkryk van die hemel moet lewe – nie net eendag nie, maar nou al soos sy koninkryk sigbaar moet wees in ons saam lewe in die gemeente.

Ons het geleer dat almal van ons moet verander om nederig te wees en niks self te verwag nie, soos daardie kindjie wat Jesus as voorbeeld nader geroep het.

Daarna het hy geleer dat ons elkeen wat soos ŉ kindjie in nederiges glo (en dit is ons almal net) dat ons mekaar moet beskerm teen dinge wat hulle geloof kan skade berokken, en ons hulle opsoek wat verdwaal en met blydskap terugbring, ons moet sonder ophou vergewe.

Om so te lewe soos Jesus leer vra dat ons opofferings maak, en party doen dit baie meer as ander. Dit laat jou dalk wonder wat jy sal ontvang vir al jou opoffering?

Dis waarop ons vandag gaan fokus uit Mat 20:1-16.

Aan die einde van Mat. 19 – nadat die ryk jongman nie sy rykdom wou opoffer om Jesus te volg nie, vra Jesus se dissipels wat hulle sou ontvang vir die opoffering wat hulle gemaak het om alles in hulle lewens net te los en Hom te volg.

Hy antwoord dat hulle by sy wederkoms op twaalf trone sal sit in regering oor God se volk.

Hy sê verder dat elkeen wat groot opoffering gemaak het om Hom te volg sal duisendmaal meer ontvang.

Maar dan voeg Hy by – én hulle sal die ewige lewe as erfenis kry.

Daarmee sê Hy eintlik dat die beloning vir opoffering nie eintlik die belangrike prys is nie – die ewige lewe is die moeder van alle beloning wat al die ander na niks laat lyk.

Dit is daardie “onverganklike en onbesmette en onverwelklike erfenis” waarvan Petrus skryf in 1 Pet. 1:4-9 wat gelowiges vul met “ŉ onuitspreeklike en heerlike blydskap.”

Die sekerheid van versoening met God om in alle ewigheid weer in sy teenwoordigheid in die Paradys terug te wees.

Wanneer ons gedagtes egter vashaak aan beloning vir opofferings wat ons maak omdat ons glo en kinders van God is, dan verstaan ons nie nog nie.

Dan dink ons nog aan verdienste en snap ons nog nie die genade van die evangelie van Christus nie.

Kom ons lees hoe Jesus hulle, en ons verder antwoord in **<< Mat. 20:1-16. >>**

Daar is oneindig baie Bybelse waarhede wat ons in hierdie gelykenis kan vind – soos dat God inisiatief neem om mense te soek en dan aanhouend weer en weer uitgaan daarvoor. Of dat jy ŉ dagloner aan die einde van elke dag moet betaal nie.

 Maar dit is nie waaroor Jesus besig is om te praat nie,

Om ŉ gelykenis reg te verstaan is die vraag nie wat ons daarin kan vind as ons mooi en dieper kyk nie, die vraag is wat wil Jesus daarmee sê, waarop fokus Hy.

ŉ Gelykenis is ŉ aardse storie om ŉ hemelse waarheid te verduidelik, ŉ sigbare storie om iets wat geestelike en onsigbaar is duidelik te maak.

Dit is waarop ons moet fokus en nie elke dingetjie in die storie verhef asof Jesus besig is om die hele Bybel te verduidelik nie.

Jesus wil iets leer oor die beloning in sy koninkryk, oor die verhouding van die beloning en die opoffering wat gelowiges maak. Dit is waaroor die dissipel gevra het.

Die storie is heel eenvoudig om te verstaan.

In vandag se tyd sou Jesus kon vertel van die ongeskoolde verwers en messelaars en loodgieters wat jy voor Builders kan huur vir ŉ dag se werk waar jy besig is om jou huis op te knap.

Die eerstes huur hy vroeg al vir ŉ heeldag se werk van 6uur die oggend tot 6 uur die aand; en hulle kom ooreen op een dag se loon. En dan gaan hy weer en kry nog – party om 9:00, ander 12:00 en nog ŉ klomp om 15:00. Die laastes gaan huur hy om 5 uur sodat hulle eintlik net 1 uur vir die dag sou werk.

Met betaaltyd aan die einde van die dag sê hy vir die voorman om die wat laaste begin het, en die minste gewerk het, eerste te betaal.

Dit was nie noodwendig die gebruik nie, ons moet ook nie een of ander sosiale of ekonomies les daaruit haal nie.

Dit is nie waaroor Jesus praat nie – hy vertel dit so om sodat die punt wat hy wil maak duidelik sal wees.

Terwyl almal toekyk begin hy by dié wat net een uur in die koel namiddag gewerk het betaal en hulle kry ŉ volle dag se loon.

Natuurlik begin die ander wat die hele dag in die son moes swoeg dink dat hulle dan sekerlik meer sal ontvang, dalk dubbel soveel of nog meer wat hulle het twaalf ure gewerk.

Dit is tog logies, dit is tog regverdig en enigeen in arbeidsreg sal jou dit ook sê.

Maar toe dit hulle beurt is, kry hulle net dieselfde eendag loon as die wat amper niks daarvoor gedoen het nie. Hulle verontwaardiging is nogal verstaanbaar, nie waar nie? Sou jy nie ook so reageer nie? Jy kan jou indink hoe die vakbonde sou tekere gaan...

Dit is dit punt waarby Jesus wil uitkom – dat die dissipels presies netso dink oor die geestelike beloning wat hulle verwag vir geloof se opofferings.

Dit kan wees omdat jy al langer in jou lewe met groot erns en ywer lewe soos ŉ kind van God, of omdat jy soveel meer doen as ander in die gemeente en die gemeenskap vir die uitbou en die opbou van die gemeente en die koninkryk van die hemel.

Dat mense wat meer vir geloof opoffer darem op ŉ groter beloning geregtig sal wees – dat hulle daarop sou kon aanspraak maak – dit is tog te verwagte?

Nee sê, die eienaar vir die werkers.

Julle kry presies wat ons ooreengekom het aan die begin – ŉ dag se loon vir ŉ dag se werk. Dit is tog duidelik nie onregverdig nie, dit is volgens ons ooreenkoms.

Is dit nie waar die meeste van die wêreld se moeilikheid vandaan kom nie?

Daar is natuurlik dinge wat eenvoudig verkeerd en onregverdig is,

maar baie meer moeilikheid kom wanneer ons ons met ander vergelyk en dan bly ons stil wanneer ons dalk beter as hulle ontvang, maar,

 o wee, dat ons nou net slegter daaraan toe is – dan is die gort gaar...

Jesus wys hulle daarop dat die heeldag werker nie omgekrap is omdat hulle onderbetaal en onregverdig behandel is nie,

 hulle is omgekrap omdat die eienaar genade aan ander gegee het.

So werk dit in die koninkryk van die hemel, in die geestelike lewe.

Die ewige lewe, die moeder van alle belonings is nie iets wat jy verdien nie, dit is nie iets waarvan jy reg het op meer of minder daarvan nie.

Jy verdien eintlik niks daarvan nie.

Dit is Jesus Christus se verdienste wat Hy uit genade uitdeel aan elkeen wat glo.

Hy het met sy lewe as mens, met sy lyding en sy kruisoffer, sy dood betaal vir ons sonde.

Met sy oorwinning oor dood en sonde en die duiwel het Hy die ewige lewe in oorvloed verdien, vir Hom is dit ŉ beloning wat op sy verdienste gebou is.

Maar ons verdien niks daarvan nie, ons kan dit uit genade as onverdiende geskenk ontvang.

As jy van harte glo, dan kry jy dieselfde genadegeskenk van ewige lewe,

terug saam by God in die paradys van nuwe hemel en nuwe aarde.

Daar is nie halwe verlossings nie, daar is nie dubbele verlossings nie –

almal kry een en dieselfde volkome verlossing, dieselfde ewige lewe.

Daar sal onderskeid tussen gelowiges wees in die hemel – dit is tog duidelik uit die eerste deel van Jesus se antwoord aan die dissipels.

Maar met hierdie gelykenis skuif Jesus hulle fokus en ons fokus weg daarvan af op dit wat rêrig belangrik is.

Die loutere genade van verlossing waarvan alle gelowiges een volle som ontvang.

Redding van ons sondeskuld, verlossing van ons sondestraf, ewige lewe in God se direkte teenwoordigheid – vêr beter as wat Adam en Eva in die paradys geken het.

Dit is so ontsettend hartseer dat soveel gelowiges nog so vasgevang is in die verwagting van verdiende beloning.

So ŉ gesindheid hou die gevaartekens in dat dit vir jou steeds oor jouself gaan en nie oor God nie;

dat al sê jy iets anders met jou mond, dat jy met jou hart steeds dink jy kan jou verlossing verdien, (of so ŉ ietsie daartoe moet kan byvoeg)

en dat ander dit ook moet verdien – anders is hulle dit nie waardig nie.

Genade maak jou nie onverskillig dat jy aanhou sonde doen nie – aarde nee,

genade dring jou baie harder van binne af om heilig te lewe as wat die wet ooit van buite kan afdwing.

Geloof bring geloofswerke en as daar nie werke is nie, dan is die geloof nie daar nie – dit leer die Heilige Gees ons deur Jakobus se skryfwerk.

Jy kry nie Christus se redding en verlossing omdat jy in sy koninkryk werk en opoffer nie, jy kry dit omdat jy in sy koninkryk ís (deur geloof).

Jy kry dit nie meer as jy al lankal ŉ gelowige is en minder as jy pas tot geloof kom nie – as jy in is kry jy die volle som.

En omdat jy daar is, daarom werk jy daar met ywer en toewyding want dit is wat geloof in jou doen. Dit wil niks verdien nie want dit het reeds alles ontvang.

Maak jou los van enige gedagtes oor wat jy verdien en wat ander nie verdien nie.

Ek en jy verdien niks – absoluut niks. Die beste van ons, se mees edele dade is vrot en walglik in God se absolute heiligheid.

Uit genade gee God vrylik aan elkeen wat Hom in ware geloof omhels dieselfde volle som van verlossing – die ewige lewe by Hom.

 Waar ons soos Jesus Christus sal wees (1 Joh. 3:2).

Laat ek tog net ŉ laaste paar opmerking maak oor ŉ gedagte wat nie by gelowiges tuishoort nie, maar waarin party ongelowiges in hulle sondige dwaasheid vasdraai.

As die wat net ŉ uur werk dieselfde kry as hulle wat heeldag werk, dan kan ek mos wag om net voor my dood tot bekering te kom.

In die eerste plek is dit nie bekering nie, dit is om jou in die hemel in te wil verneuk want dan gaan die nie oor aanvaarding van God se koningskap en sy heerlikheid nie – dan wil jy Hom gebruik as jou ewige lewe kierie. God laat nie met Hom speel nie.

In die tweede plek misgis so iemand hom in die verwagting dat hy weet wanneer dit nou “net betyds” gaan wees om dan skielik te wil glo...

Die laaste opmerking is die flater om te dink ŉ lewe van geloof moeite en pyn is wat gesystap kan word deur jou eie sondige natuur se slaaf te wees...

Dis jammer dat ongelowiges so dink want dit sê maar net dat ons wat glo nie die onuitspreeklike heerlike blydskap, die absolute sekerheid van God se belofte so uitlewe dat hulle verstom staan oor ons vrede en vreugde selfs te midde van dieselfde beproewing en lyding wat hulle ook maar ken nie.

Hoeveel keer maak ons nie die opmerking in beproewing dat ons nie kan dink hoe verskrikking dit vir ongelowiges moet wees nie.

Dit roep ons om so te lewe op dat ongelowiges opmerk dat hulle nie kan verstaan dat ons so stabiel en gefokus en kalm met vrede en selfs blydskap kan lewe in álle omstandighede nie.

 Genoeg oor daai simpel idee van wag tot die laaste nippertjie...

Laat ek weer opsom:
Maak jou los van enige gedagtes oor wat jy verdien en wat ander nie verdien nie.

Ek en jy verdien niks – absoluut niks.

Uit genade gee God vrylik aan elkeen wat Hom in ware geloof omhels dieselfde volle som van verlossing – die ewige lewe by Hom.

 Waar ons soos Jesus Christus sal wees (1 Joh. 3:2).

Prys die Here vir sy genade!

Amen